Магчыма, яшчэ пры Вітаўце ў канцы XIV стагоддзя віленскаму капітулу быў пажалаваны таксама двор Трусавічы, да якога адносіліся падданыя ў Вепратах і некаторых іншых сёлах. Арыгінал дакумента аб гэтым наданні не захаваўся, яно прыгадваецца толькі ў больш познім прывілеі 1500 г., якім тагачасны вялікі князь Аляксандр пацвердзіў віленскаму капітулу ўладанні, нададзеныя Ягайлам, Вітаўтам і Жыгімонтам (малодшым братам Вітаўта, які быў вялікім князем з 1432 па 1440 г.). Сярод гэтых наданняў упамянуты і двор Трусавічы з сёламі Корань, Ганявічы, Вепраты, Плешчычы (зараз гэта - суседнія з Трусавічыамі Пляшчаны ў Вілейскім раёне) і інш. [10] На карысць капітула, аднак, былі пажалаваны толькі некаторыя сяляне з гэтых паселішчаў. Іншая іх частка, як будзе паказана, належала потым іншым уласнікам.